Document ID: 32001D0641

32001D0641
L 224/10
JURNALUL OFÍCIAL AL UNIUNII EUROPENE
DECIZIA COMISIEI
din 20 august 2001
de modificare a Deciziei 95/454/CE de stabilire a condițiilor speciale care reglementează importul de produse pescărești și de acvacultură originare din Republica Coreea
[notificată cu numărul C(2001) 2554]
(Text cu relevanță pentru SEE)
(2001/641/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11 alineatul (5),
întrucât:
(1)
Articolul 1 din Decizia 95/454/CE a Comisiei din 23 octombrie 1995 de stabilire a unor condiții speciale de reglementare a importurilor de produse pescărești și de acvacultură din Republica Coreea (3), astfel cum a fost modificată ultima dată prin Decizia 1999/401/CE (4), prevede că „Ministry of Maritime Affairs and Fisheries - National Fisheries Products Inspection Station (NFPIS)” este autoritatea competentă în Republica Coreea pentru verificarea și certificarea respectării cerințelor Directivei 91/493/CEE de către produsele pescărești și de acvacultură.
(2)
După restructurarea administrației coreene, autoritatea competentă responsabilă cu eliberarea certificatelor de sănătate pentru produse pescărești a devenit „National Fisheries Products Quality Inspection Service (NFPQIS)”. Această nouă autoritate este capabilă să verifice, în mod eficient, punerea în aplicare a legislației în vigoare. În consecință, este necesară modificarea nominalizării Autorității Competente menționate în Decizia 95/454/CE și a modelului de certificat de sănătate inclus în anexa A la prezenta decizie.
(3)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Decizia 95/454/CE se modifică după cum urmează:
1.
Articolul 1 se înlocuiește cu următorul articol:
„Articolul 1
«National Fisheries Products Quality Inspection Service (NFPQIS)» este autoritatea competentă în Republica Coreea pentru verificarea și certificarea respectării cerințelor Directivei 91/493/CEE de către produsele pescărești și de acvacultură.”
2.
Articolul 3 punctul 2 se înlocuiește cu următorul text:
„2. Certificatele trebuie să includă numele, calitatea și semnătura reprezentantului NFPQIS și ștampila oficială a NFPQIS într-o culoare diferită de cea a altor mențiuni.”
3.
Anexa A se înlocuiește cu anexa la prezenta decizie.
Articolul 2
Prezenta decizie intră în vigoare după 45 de zile de la data publicării în Jurnalul Oficial al Comunităților Europene.
Articolul 3
Prezenta decizie se adresează statelor membre.
Adoptată la Bruxelles, 20 august 2001.

Labels: 0
3
18
6